ಪಾರ್ಕಿನ್ಸನ್ ರೋಗಕ್ಕೂ ನಿದ್ದೆಗೂ ಇದೆ ನಂಟು; ಏನಿದು ಕಾಯಿಲೆ?

ಪ್ರತಿಯೊಬ್ಬ ಮನುಷ್ಯನಿಗೂ ಒಂದಲ್ಲ ಒಂದು ಕಾಯಿಲೆ ಇರುತ್ತದೆ. ಅದೇ ರೀತಿ ಪ್ರಪಂಚದಲ್ಲಿ ದಿನಕಳೆದಂತೆ ಹೊಸಹೊಸ ಕಾಯಿಲೆಗಳೂ ಹುಟ್ಟಿಕೊಳ್ಳುತ್ತವೆ. ಕೆಲವರಿಗೆ ಸಣ್ಣವಯಸ್ಸಿನಲ್ಲೇ ಕಾಯಿಲೆಗಳು ಬಾಧಿಸಿದರೇ ಇನ್ನೂ ಕೆಲವರಲ್ಲಿ ವಯಸ್ಸಾದ ಮೇಲೆ ಕಾಣಿಸಿಕೊಳ್ಳುತ್ತದೆ. ಇಂತಹ ಕಾಯಿಲೆಗಳಲ್ಲಿ ಪಾರ್ಕಿನ್ಸನ್‌ ಕಾಯಿಲೆ ಕೂಡಾ ಒಂದು. ಪಾರ್ಕಿನ್ಸನ್ (Parkinson’s Disease) ಒಂದು ಅಪಾಯಕಾರಿ ಕಾಯಿಲೆಯಾಗಿದ್ದು, ಇದರ ಗುಣಲಕ್ಷಣಗಳ ಬಳಿಕ ಈ ರೋಗ ತೀವ್ರ ಸ್ವರೂಪವನ್ನು ಪಡೆದುಕೊಳ್ಳುತ್ತದೆ. ಇದರಿಂದ ಬಳಲುತ್ತಿರುವ ವ್ಯಕ್ತಿ ತನ್ನ ದೇಹದ ಚಲನೆಯ ಮೇಲೆ ನಿಯಂತ್ರಣ ಹೊಂದಿರುವುದಿಲ್ಲ. ಈ ಕಾಯಿಲೆ ಬಗ್ಗೆ ನೀವು ತಿಳಿದುಕೊಳ್ಳಬೇಕಾದ ಕೆಲವು ವಿಷಯಗಳ ಕುರಿತು ಇಲ್ಲಿ ಮಾಹಿತಿ ನೀಡಲಾಗಿದೆ.

ಪಾರ್ಕಿನ್ಸನ್ ಕಾಯಿಲೆ ಎಂದರೇನು?
ಪಾರ್ಕಿನ್ಸನ್ ರೋಗವು ಒಂದು ಅಸ್ವಸ್ಥತೆಯಾಗಿದ್ದು, ತುಂಬಾ ಅಪಾಯಕಾರಿ ರೋಗ ಇದಾಗಿದೆ. ಈ ರೋಗದಲ್ಲಿ, ಮೆದುಳಿನ (Brain) ನರಗಳು ಒಡೆಯಲು ಪ್ರಾರಂಭಿಸುತ್ತವೆ ಮತ್ತು ನಾಶವಾಗುತ್ತವೆ. ಆದ್ದರಿಂದ, ಈ ರೋಗದ ಪರಿಣಾಮವು ನರವ್ಯೂಹ ಅಥವಾ ನರಗಳಿಂದ ನಿಯಂತ್ರಿಸಲ್ಪಡುವ ದೇಹದ ಎಲ್ಲಾ ಭಾಗಗಳ ಮೇಲೆ ಪರಿಣಾಮ ಬೀರುತ್ತದೆ.

ಪಾರ್ಕಿನ್ಸನ್ ರೋಗಲಕ್ಷಣಗಳು ಆರಂಭಿಕ ಹಂತದಲ್ಲಿ ಹೆಚ್ಚು ತೀವ್ರವಾಗಿರುವುದಿಲ್ಲ. ಈ ಕಾರಣದಿಂದಾಗಿ ಈ ರೋಗವನ್ನು ಪತ್ತೆಹಚ್ಚಲು ಹೆಚ್ಚು ಸಮಯ ತೆಗೆದುಕೊಳ್ಳುತ್ತದೆ. ಇದು ಗುಣಪಡಿಸಲಾಗದ ರೋಗವಾಗಿದೆ. ಆದರೆ ಅದರ ರೋಗಲಕ್ಷಣಗಳನ್ನು ಔಷಧಿಗಳ ಮೂಲಕ ಕಡಿಮೆ ಮಾಡಬಹುದು.

ಪಾರ್ಕಿನ್ಸನ್ ಕಾಯಿಲೆಯು ಒಂದು ರೀತಿಯ ನರವೈಜ್ಞಾನಿಕ ಸಮಸ್ಯೆಯಾಗಿದ್ದು, ಅದು ಚಲನೆಯ ಮೇಲೆ ಪರಿಣಾಮ ಬೀರುತ್ತದೆ. ಮೆದುಳಿನಲ್ಲಿನ ಕೆಲವು ನರ ಕೋಶಗಳು, ವಿಶೇಷವಾಗಿ ಡೋಪಮೈನ್ ಎಂಬ ರಾಸಾಯನಿಕವನ್ನು ಉತ್ಪಾದಿಸಲು ಕಾರಣವಾದ ನರ ಕೋಶಗಳು ಹಾನಿಗೊಳಗಾದಾಗ ಅಥವಾ ಸಾಯುವಾಗ ಇದು ಸಂಭವಿಸುತ್ತದೆ. ಚಲನೆಯನ್ನು ಸಂಘಟಿಸಲು ಡೋಪಮೈನ್ ಅತ್ಯಗತ್ಯ. ಆದ್ದರಿಂದ ಡೋಪಮೈನ್ ಮಟ್ಟದಲ್ಲಿನ ಇಳಿಕೆಯು ನಡುಕ, ಬಿಗಿತ, ಚಲನೆಯ ನಿಧಾನತೆ ಮತ್ತು ಸಮತೋಲನ ಮತ್ತು ಸಮನ್ವಯದ ತೊಂದರೆಗಳಂತಹ ರೋಗಲಕ್ಷಣಗಳಿಗೆ ಕಾರಣವಾಗುತ್ತದೆ.

ಹೆಸರು ಹೇಗೆ ಬಂತು?
ಪಾರ್ಕಿನ್ಸನ್​ ಕಾಯಿಲೆಯ ಬಗ್ಗೆ ಜಾಗೃತಿ ಮೂಡಿಸಲು, ಡಾ. ಜೇಮ್ಸ್ ಪಾರ್ಕಿನ್ಸನ್​ ಅವರ ಜನ್ಮದಿನದ ನೆನಪಿಗಾಗಿ ಪ್ರತಿ ವರ್ಷದ ಏಪ್ರಿಲ್ 11 ಅನ್ನು ʼವಿಶ್ವಪಾರ್ಕಿನ್ಸನ್ ರೋಗ ಜಾಗೃತಿ ದಿನʼ ಎಂದು ಗುರುತಿಸಲಾಗಿದೆ. ಜೇಮ್ಸ್ ಪಾರ್ಕಿನ್ಸನ್ 1817 ರಲ್ಲಿ ಈ ಅಸ್ವಸ್ಥತೆಯ ಬಗ್ಗೆ ವಿವರವಾಗಿ ವಿವರಿಸಿದರು. ಆದ್ದರಿಂದ ಈ ರೋಗ ಅವರ ಹೆಸರಿನಿಂದ ಗುರುತಿಸಲ್ಪಟ್ಟಿತು.

ಈ ರೋಗ ಯಾವಾಗ ಬರುತ್ತದೆ?
ಇದು ವಯಸ್ಸಿಗೆ ಸಂಬಂಧಿಸಿದ ಕಾಯಿಲೆ ಆಗಿದ್ದು 40ರ ವಯಸ್ಸಿನಲ್ಲಿರುವವರಿಗೆ ಬಂದರೆ ಅದು ಅನುವಂಶಿಕ ಎಂದು ಹೇಳಬಹುದು.ಆದರೆ 20 ವರ್ಷ ವಯಸ್ಸಿನಂತಹ ವ್ಯಕ್ತಿಯು ಸಹ ಈ ಸಮಸ್ಯೆಯನ್ನು ಹೊಂದುವ ಸಾಧ್ಯತೆ ಇದೆ. ಅಲ್ಲದೆ ಈ ರೋಗವು ಮಹಿಳೆಯರಿಗಿಂತ ಪುರುಷರಲ್ಲಿ ಹೆಚ್ಚು ಕಾಣಿಸುತ್ತದೆ. ಮೆದುಳಿನಲ್ಲಿ ಒಂದು ನರ ಮತ್ತೊಂದು ನರದ ನಡುವೆ ಮಾಹಿತಿ ಸಂವಹನ ರವಾನೆ ಆಗಲು ಪ್ರೋಟೀನ್ ಗಳು ಇರುತ್ತವೆ. ಈ ಪ್ರೋಟೀನ್ ಗಳಲ್ಲಿ ಆಲ್ಫಾ – ಸಿ ನ್ಯೂಕ್ಲಿನ್ ಎಂಬ ಪ್ರೋಟಿನ್ ಇದೆ. ಆಲ್ಫಾ ಸಿ ನ್ಯೂಕ್ಲಿನ್ ಒಂದು ನರ ಕೋಶದ ಪ್ರೋಟಿನ್ ಆಗಿದೆ. ಈ ನರಕೋಶಕ್ಕೆ ತೊಂದರೆಯಾದಾಗ ಮಾನವನ ಮೆದುಳಿಗೆ ತೊಂದರೆ ಕೊಡುತ್ತದೆ. ಆಗ ಪಾರ್ಕಿನ್ಸನ್ ಕಾಯಿಲೆ ಉಂಟಾಗುತ್ತದೆ.

ಕಾಯಿಲೆ ಪತ್ತೆ ಹಚ್ಚುವುದು ಹೇಗೆ?
ಈ ಕಾಯಿಲೆಯನ್ನು ಪತ್ತೆ ಹಚ್ಚಲು ಅನೇಕ ಮಾರ್ಗಗಳಿವೆ. ರಕ್ತ ಪರೀಕ್ಷೆ, CT ಸ್ಕ್ಯಾನ್, ಡಿಎನ್ಎ ಪರೀಕ್ಷೆ , MRI, PET ಸ್ಕ್ಯಾನಿಂಗ್‌ ಮುಖಾಂತರ ಈ ರೋಗವನ್ನು ಪತ್ತೆ ಹಚ್ಚಬಹುದಾಗಿದೆ.

ಗುಣಲಕ್ಷಣಗಳೇನು?
*ಮಾತು ಸರಿಯಾಗಿ ಆಡದೇ ಇರುವುದು
*ಕೈಕಾಲುಗಳು ನಡುಗುವುದು
*ಕೈ ಕಾಲು ಸರಾಗವಾಗಿ ಬಳಕೆ ಮಾಡಲು ಸಾಧ್ಯವಾಗದೆ ಇರುವಂತದ್ದು
*ಸ್ನಾಯುಗಳ ಬಿಗಿತ
*ನಡೆಯಬೇಕಾದರೆ ಸುಲಭವಾಗಿ ನಡೆಯಲು ಸಾಧ್ಯವಾಗದಿರುವುದು

ಪಾರ್ಕಿನ್ಸನ್ ರೋಗಿಯಲ್ಲಿ ಈ ಚಿಹ್ನೆಗಳೂ ಕಂಡುಬರುತ್ತವೆ:
ಮಲಬದ್ಧತೆ, ನಿದ್ರಾಹೀನತೆ, ಖಿನ್ನತೆ, ಆಲೋಚಿಸಲು ಕಷ್ಟವಾಗುವುದು, ಸ್ಪಷ್ಟವಾಗಿ ಮಾತನಾಡಲು ಸಾಧ್ಯವಾಗೋದಿಲ್ಲ, ಲಾಲಾರಸ, ದೇಹದಲ್ಲಿ ಬಿಗಿತ, ನಡೆಯಲು ಕಷ್ಟವಾಗುವುದು, ಸ್ನಾಯು ದೌರ್ಬಲ್ಯ, ಅಗಿಯಲು ಮತ್ತು ನುಂಗಲು ಕಷ್ಟವಾಗುವುದು, ಅನಿಯಂತ್ರಿತ ಮೂತ್ರಕೋಶ, ಲೈಂಗಿಕ ಅಪಸಾಮಾನ್ಯ ಕ್ರಿಯೆ ಈ ರೋಗದ ಲಕ್ಷಣಗಳಾಗಿವೆ.

ಚಿಕಿತ್ಸೆ ಹೇಗೆ?
ಈ ಕಾಯಿಲೆಗೆ ತನ್ನದೇ ಆದ ಚಿಕಿತ್ಸಾ ವಿಧಾನಗಳು ಇವೆ. ಈ ಕಾಯಿಲೆಗೆ ಮೊದಲು ಯಾವುದೇ ರೀತಿಯ ಚಿಕಿತ್ಸೆ ಇಲ್ಲದೆ ಸಾಯಬೇಕಾದ ಪರಿಸ್ಥಿತಿ ಇತ್ತು. ಆದರೆ ಈಗ ಈ ಕಾಯಿಲೆಯ ರೋಗಲಕ್ಷಣಗಳನ್ನು ಹಲವಾರು ರೀತಿಯ ಚಿಕಿತ್ಸೆಗಳನ್ನು ನೀಡುವ ಮೂಲಕ ಗುಣಪಡಿಸಬಹುದಾಗಿದೆ. ನ್ಯೂರಾನ್ ಮತ್ತು ಪ್ರೋಟೀನ್ ಗಳ ಸಂಖ್ಯೆ ಕಡಿಮೆ ಆದಾಗ ಅವುಗಳನ್ನು ಚಿಕಿತ್ಸಾ ಮೂಲಕ ಪೂರೈಸಬಹುದು ಅದಕ್ಕೆ ಲೇವಡೋಪ ಎಂದು ಕರೆಯುತ್ತೇವೆ. ಇದರಲ್ಲಿ ಐದರಿಂದ ಆರು ರೀತಿಯ ವರ್ಗಗಳಲ್ಲಿ ಔಷಧಿಗಳು ಬರುತ್ತವೆ.

ಕಳೆದ 60 ಕ್ಕೂ ಹೆಚ್ಚು ವರ್ಷಗಳಲ್ಲಿ, ಪಾರ್ಕಿನ್ಸನ್‌  ಕಾಯಿಲೆಯ ಚಿಕಿತ್ಸೆಯು ಬದಲಾಗುತ್ತಾ ಇದೆ. ಇದು ಪ್ರಪಂಚದಾದ್ಯಂತ ಲಕ್ಷಾಂತರ ಜನರ ಜೀವನದ ಗುಣಮಟ್ಟದಲ್ಲಿ ಉತ್ತಮ ಸುಧಾರಣೆಗೆ ಕಾರಣವಾಗಿದೆ. ಪಾರ್ಕಿನ್ಸನ್‌ ಕಾಯಿಲೆಯು ಉತ್ತಮ ಚಿಕಿತ್ಸಾ ಆಯ್ಕೆಗಳನ್ನು ಹೊಂದಿದೆ. ವ್ಯಾಯಾಮಗಳು ಮತ್ತು ಸಂತೋಷದ ಜೀವನಶೈಲಿಯು ಪಾರ್ಕಿನ್ಸನ್​ನ ನಿರ್ವಹಣೆಯಲ್ಲಿ ಪ್ರಮುಖ ಅಂಶವಾಗಿದೆ. ಆರಂಭಿಕ ಹಂತಗಳಲ್ಲಿ, ಉತ್ತಮ ವ್ಯಾಯಾಮಗಳು ಮತ್ತು ಲೆವೊಡೋಪಾ, ಡೋಪಮೈನ್ ಅಗೊನಿಸ್ಟ್‍ಗಳಂತಹ ಮೌಖಿಕ ಔಷಧಿಗಳು ಉತ್ತಮವಾಗಿ ಕೆಲಸ ಮಾಡುತ್ತದೆ. ಈ ಕಾಯಿಲೆ ತೀವ್ರ ಸ್ವರೂಪ ಪಡೆದ ಬಳಿಕ ಕೆಲವೊಂದು ಸರ್ಜರಿ, ಟ್ರೀಟ್‌ಮೆಂಟ್‌ಗಳನ್ನು ತೆಗೆದುಕೊಳ್ಳಬೇಕಾಗುತ್ತದೆ.

ಸಮಯ ಕಳೆದಂತೆ, ಹೆಚ್ಚು ಸ್ಥಿರವಾದ ಹಂತದ ಚಿಕಿತ್ಸೆಗಳನ್ನು ಹೊಂದುವ ಅವಶ್ಯಕತೆಯಿದೆ. ಮತ್ತು ಈ ಹಂತದಲ್ಲಿ, ನಿರಂತರ ಡೋಪಮಿನರ್ಜಿಕ್ ಪ್ರಚೋದನೆ ಚಿಕಿತ್ಸೆಗಳು ಪ್ರಮುಖ ಪಾತ್ರವಹಿಸುತ್ತದೆ. ಇವುಗಳಲ್ಲಿ ಡೀಪ್ ಬ್ರೇನ್ ಸ್ಟಿಮ್ಯುಲೇಶನ್ (ಡಿಬಿಎಸ್) ಚಿಕಿತ್ಸೆ, ಅಪೊಮಾರ್ಫಿನ್ ಪಂಪ್ ಥೆರಪಿ, ಲೆವೊಡೋಪಾ ಕಾರ್ಬಿಡೋಪಾ ಇಂಟೆಸ್ಟೈನಲ್ ಜೆಲ್ ಇನ್ಫ್ಯೂಷನ್ ಥೆರಪಿ ಸೇರಿವೆ. ಈ ಹೆಚ್ಚಿನ ಚಿಕಿತ್ಸೆಗಳು ಭಾರತದಲ್ಲಿ ಲಭ್ಯವಿದೆ.

ಚಿಕಿತ್ಸೆಗೆ ಎಷ್ಟು ಹಣ ಖರ್ಚಾಗುತ್ತದೆ?
ಭಾರತದಲ್ಲಿ ಪಾರ್ಕಿನ್ಸನ್ ಕಾಯಿಲೆಯ ಚಿಕಿತ್ಸೆಗಳ ವೆಚ್ಚವು ಸ್ಥಿತಿಯ ಪ್ರಕಾರ ಮತ್ತು ತೀವ್ರತೆಯನ್ನು ಅವಲಂಬಿಸಿರುತ್ತದೆ.  ಅಲ್ಲದೇ ಆಯ್ಕೆ ಮಾಡಿದ ಚಿಕಿತ್ಸೆಯ ಪ್ರಕಾರವನ್ನು ಅವಲಂಬಿಸಿರುತ್ತದೆ. ಪಾರ್ಕಿನ್ಸನ್ ಕಾಯಿಲೆಯ ಶಸ್ತ್ರಚಿಕಿತ್ಸೆಗೆ ಸುಮಾರು 1 ಲಕ್ಷದಿಂದ 3 ಲಕ್ಷದವರೆಗೆ ಖರ್ಚಾಗಬಹುದು. ಇದು ನೀವು ಆಯ್ದುಕೊಂಡ ಚಿಕಿತ್ಸಾ ವಿಧಾನದ ಮೇಲೆ ಅನುಗುಣವಾಗಿರುತ್ತದೆ.

ಕಾಯಿಲೆ ಬಾರದಂತೆ ತಡೆಯುವುದು ಹೇಗೆ?
ನಿಯಮಿತ ವ್ಯಾಯಾಮ: ನಿಯಮಿತ ದೈಹಿಕ ಚಟುವಟಿಕೆಯು ಚಲನಶೀಲತೆ, ನಮ್ಯತೆ ಮತ್ತು ಸಮತೋಲನವನ್ನು ಕಾಪಾಡಿಕೊಳ್ಳಲು ಸಹಾಯ ಮಾಡುತ್ತದೆ.

ಆರೋಗ್ಯಕರ ಆಹಾರದ ಸೇವನೆ: ಆಂಟಿಆಕ್ಸಿಡೆಂಟ್‌ಗಳು, ಒಮೆಗಾ -3 ಕೊಬ್ಬಿನಾಮ್ಲಗಳು ಮತ್ತು ವಿಟಮಿನ್‌ಗಳಲ್ಲಿ ಸಮೃದ್ಧವಾಗಿರುವ ಸಮತೋಲಿತ ಆಹಾರವನ್ನು ಸೇವಿಸುವುದರಿಂದ ಪಾರ್ಕಿನ್ಸನ್ ಕಾಯಿಲೆಯ ಅಪಾಯವನ್ನು ಕಡಿಮೆ ಮಾಡಲು ಸಹಾಯ ಮಾಡುತ್ತದೆ.

ಸಿಗರೇಟ್ ಸೇವನೆ, ಕೀಟನಾಶಕಗಳು ಮತ್ತು ಸಸ್ಯನಾಶಕಗಳಿಗೆ ಒಡ್ಡಿಕೊಳ್ಳುವುದು ಮತ್ತು ಇತರ ಪರಿಸರ ವಿಷಗಳು ಪಾರ್ಕಿನ್ಸನ್ ಕಾಯಿಲೆಯ ಅಪಾಯವನ್ನು ಹೆಚ್ಚಿಸಬಹುದು.

ಉತ್ತಮ ಮಾನಸಿಕ ಆರೋಗ್ಯವನ್ನು ಕಾಪಾಡಿಕೊಳ್ಳಿ: ಯೋಗ, ಧ್ಯಾನ, ಮತ್ತು ಅರಿವಿನ ವರ್ತನೆಯ ಚಿಕಿತ್ಸೆಯಂತಹ ಒತ್ತಡ ನಿರ್ವಹಣೆ ತಂತ್ರಗಳು PD ಅನ್ನು ಅಭಿವೃದ್ಧಿಪಡಿಸುವ ಅಪಾಯವನ್ನು ಕಡಿಮೆ ಮಾಡಲು ಸಹಾಯ ಮಾಡುತ್ತದೆ.

ಸಾಕಷ್ಟು ನಿದ್ರೆ: ಒಟ್ಟಾರೆ ಆರೋಗ್ಯಕ್ಕೆ ಸಾಕಷ್ಟು ನಿದ್ರೆ ಮಾಡುವುದು ಅತ್ಯಗತ್ಯ ಮತ್ತು PD ಅನ್ನು ಅಭಿವೃದ್ಧಿಪಡಿಸುವ ಅಪಾಯವನ್ನು ಕಡಿಮೆ ಮಾಡಬಹುದು.